Prenda tes chaval ord la stalla!

Da Gisula Tscharner

Il chaval vegn apprezià danovamain sco collavuratur dals umans. Ins entschaiva puspè da manar laina e da cultivar il terren cun el. G. A. Caviezel ha deditgà in'entira pagina da la Quotidiana a la renaissance dal chaval da lavur (30-10-1997, pag. 2). Cumbain ch'ina rentabilitad evidenta na constettia betg anc, dettia tschertas lavurs che sajan fitg adattadas per vegnir exequidas dal chaval enstagl dal tractor, scriva el.
Aha. In'ulteriura bova da nostalgia sa zullà puspè ina gia sur l'agricultura. ...termagls,...fantasts devi adina..., la romantica da pur/chaval sa puspè star buna sco estga da turissem..., i vegnan ad esser da quels verds (sco adina) da la Bassa, alternativs, öko-freaks ch'emprovan da reanimar las modas e metodas da pli baud....
Nagut da quai. Tut serius: Dus dretgs indigens da la Partenz, ils dus Hartmanns (bab e figl) lavuran sco super-team per il Grischun enturn, prestond resultats remartgabels! Nagin termagl da folclora, nagina recidiva en la nostalgia dal tat. 
Fin finala avain nus gist tschel di si Veulden engaschà ils umens Hartmann + chavals per trair laina en in lieu tais e mal accessibel. Il pretsch è stà favuraivel, e la lavur è stada tip-top.
Il svilup da la motorisaziun e da la computerisaziun na va tut gulivamain, pari, ma quasi cun "stortas" vers enavos e vers vinavant. Tuttina percorsch'ins ch'il chaval, forza d'agid, per part vendida ed emblidada en ils ultims 4 decennis, sa oz emplenir ina nischa impurtanta en l'economia purila e forestala. Ins na surri, ma ins stima. Il chaval dad ier ha tuttenina in plaz sper il tractor dad oz e sper il vehichel digitalisà da damaun.
La frasa-clav en l'artitgel numnà è quella a la fin: "In ulteriur fatg positiv seigi ch'il ritmus da lavur dil cavagl corrispundi a quel dil carstgaun."
Il ritmus sto correspunder. Hai jau forsa perquai cumenzà avant onns dad ir a pe a chasa suenter las sedutas giun Plaun, elavurond e tutgond en il tscharvè las infurmaziuns.
Èsi perquai ch'jau scrivl, possedend dentant in computer, vi e pli blers faxs e brevs a maun, en il ritmus da mes corp e da mia olma.
Proximamain vas er Ti forsa, tgi sa, a la fiera da pillers e cumpras in mulin a maun per moler tes café cun suaditsch sin il frunt ed en il ritmus da tes corp e da tia olma.